Ranska on jalkapallon maailmanmestari. Sunnuntain loppuottelussa se nujersi Kroatian maalein 4-2.

Finaalista muodostui melkoinen maalijuhla jo ensimmäisellä puoliajalla, jolta Ranska poistui tauolle 2-1-johdossa. Kaikki avauspuoliajan maalit syntyivät erikoistilanteista.

Ensin Antoine Griezmannin vapaapotku ohjautui Kroatian omaan maaliin Mario Mandzukicin päästä, sitten Griezmann iski uudelleen rangaistuspotkusta. Kroatialle toivoa antoi Ivan Perisic, joka tykitti vapaapotkun jälkitilanteesta pallon voimalla Ranskan verkkoon.

Toisella puoliajalla Ranska alkoi karata kahdella nuorten tähtiensä osumalla.

Ensin Paul Pogban voimakas sisäsyrjälaukaus ohitti maalivahti Danijel Subasicin, joka oli liikkumassa aivan väärään suuntaan. Vain kuusi minuuttia myöhemmin kroatialaisia koko ottelun ajan nopeudellaan tuskastuttanut Kylian Mbappé kasvatti johdon jo kolmeen maaliin tarkalla kaukolaukauksella.

Lähes peräkkäiset maalit saivat ranskalaiset jo juhlimaan villisti, mutta heti perään tullut nukahdus lisäsi vielä jännitystä. Asialla oli Ranskan maalivahti Hugo Lloris, jonka huolimaton syöttöyritys alimpana pelaajana suuntautui suoraan päin Mandzukicia ja kimposi hänestä maaliin.

Mandzukicin osuma jäi kuitenkin ottelun viimeiseksi. Kroatia ei enää löytänyt aseita nousta tasoihin ja Ranska pääsi nostelemaan maailmanmestaruuspokaalia.

Ranska voitti maailmanmestaruuden viimeksi tasan 20 vuotta sitten kotikisoissaan. Tämän joukkueen valmentaja Didier Deschamps oli tuolloin joukkueen kapteeni.

MM-finaalissa Ranska oli kolmannen kerran historiassaan. Kaksi vuotta sitten se oli häviämässä EM-kisojen loppuottelua. Kroatia puolestaan pelasi loppuottelussa ensimmäistä kertaa.

Ranska oli kisoissa voittamaton. Se voitti alkulohkonsa, jossa pelasivat myös Tanska, Peru ja Australia, ja kaatoi pudotuspelivaiheessa Argentiinan, Uruguayn, Belgian sekä Kroatian.

Lue lisää:

Kommentti: MM-finaaleita haukutaan tylsiksi, mutta tämä oli kaikkea muuta – suurin jännitys jäi silti puuttumaan, koska Ranska oli turnauksen selvästi paras joukkue

Nämä sankarit palauttivat jalkapallon suurmaan maailmanmestariksi 20 vuoden jälkeen – superteini tähditti maailman kalleimmista pelaajista koostuvaa Ranskaa

Kantti kesti vaikka oltiin lirissä, toisen jakson nerokkaat vaihdot riisuivat Kroatian aseista – näistä syistä Ranska voitti jalkapallon maailmanmestaruuden

Ranskan suurin tähti meni sekaisin maailmanmestaruudesta: "En tiedä, missä olen" – päävalmentaja omisti pitkään odotetun voiton koko kansalle

Turvatoimet pettivät jalkapallon MM-finaalissa – punkbändi Pussy Riot pääsi ryntäämään viheriölle kesken ottelun

Ranska pääsi nostelemaan MM-pokaalia Moskovan stadionilla – katso jokaisen jalkapalloilijan unelmahetki tästä!